CELEX: 32015D2418
Language: hr
Date: 2015-12-18 00:00:00
Title: Odluka Komisije (EU) 2015/2418 оd 18. prosinca 2015. o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara (OLAF)

19.12.2015   
            
            
               HR
            
            
               Službeni list Europske unije
            
            
               L 333/148
            
         ODLUKA KOMISIJE (EU) 2015/2418
   оd 18. prosinca 2015.
   o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara (OLAF)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 249.,
   uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (1), a posebno njezine članke 65. i 197.,
   budući da:
   
               (1)
            
            
               U skladu s člankom 65. Uredbe (EU, Euratom) br. 966/2012, odgovornost Komisije jest navesti osoblje kojem delegira svoje dužnosti, opseg delegiranih ovlasti te ograničenja delegiranja za dužnosnike za ovjeravanje. Pri tome bi Komisija trebala propisno poštovati svoju ukupnu političku odgovornost za upravljanje proračunom Unije.
            
         
               (2)
            
            
               U skladu s člankom 15. stavkom 8. Uredbe (EU, Euratom) br. 883/2013 Europskog parlamenta i Vijeća (2), tajništvo nadzornog odbora trebao bi i dalje osiguravati OLAF, u dogovoru s nadzornim odborom, a glavni direktor OLAF-a trebao bi i dalje biti dužnosnik za ovjeravanje na temelju delegiranja za sva povezana proračunska sredstva. Glavni direktor ureda OLAF-a može te ovlasti dalje delegirati na osoblje koje podliježe Pravilniku o osoblju za dužnosnike ili Uvjetima zaposlenja ostalih službenika.
            
         
               (3)
            
            
               U skladu s potrebom za osiguranjem učinkovitog sustava unutarnje kontrole, u skladu s člankom 32. Uredbe (EU, Euratom) br. 966/2012 te kako bi se izbjegao privid da se Europski ured za borbu protiv prijevara miješa u zadaće članova nadzornog odbora, trebalo bi definirati odgovarajući okvir za izvršenje proračunskih sredstava povezanih s članovima nadzornog odbora. Posebice, delegiranje ovlasti dužnosnika za ovjeravanje u odnosu na članove trebalo bi se organizirati tako da se spriječi privid mogućeg miješanja.
            
         
               (4)
            
            
               Ova Odluka trebala bi se početi primjenjivati 1. siječnja 2016., zajedno s novim Prilogom I. unutarnjim pravilima. Trebala bi stoga na snagu stupiti čim prije moguće.
            
         
               (5)
            
            
               Odluku Komisije 1999/352/EZ, EZUČ, Euratom (3) trebalo bi stoga shodno tome promijeniti,
            
         DONIJELA JE OVU ODLUKU:
   Članak 1.
   U članku 6. Odluke 1999/352/EZ, EZUČ, Euratom stavak 3. zamjenjuje se sljedećim:
   
      „3.   Osim za izvršenje proračunskih sredstava u odnosu na članove nadzornog odbora, glavni direktor djeluje kao dužnosnik za ovjeravanje na temelju delegiranja, nadležan za izvršenje odobrenih sredstava prikazanih u prilogu koji se odnosi na Ured u dijelu za Komisiju općeg proračuna Europske unije i odobrenih sredstava prikazanih pod naslovom proračuna za borbu protiv prijevara za koje su mu ovlasti delegirane u okviru internih pravila o izvršenju općeg proračuna. Dopušteno mu je da svoje ovlasti dalje delegira osoblju koje podliježe Pravilniku o osoblju za dužnosnike ili Uvjetima zaposlenja ostalih službenika Unije u skladu s tim internim pravilima.”
   
   Članak 2.
   Ova Odluka stupa na snagu prvog dana od dana objave u Službenom listu Europske unije.
   Ova se Uredba primjenjuje od 1. siječnja 2016.
   
      Sastavljeno u Bruxellesu 18. prosinca 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 298, 26.10.2012., str. 1.
   
   
      (2)  Uredba (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (SL L 248, 18.9.2013., str. 1.).
   
      (3)  Odluka Komisije 1999/352/EZ, EZUČ, Euratom od 28. travnja 1999. o osnivanju Europskog ureda za borbu protiv prijevara (OLAF) (SL L 136, 31.5.1999., str. 20.).